સમસ્યા તો વિકટ હતી અને તેનો તાત્કાલિક ઉકેલ લાવવો પણ એટલો જ જરી હતો. શેરસિંહે કહ્યું કે, "પછી મેં આપણા સુંદરવનના સૌથી અનુભવી અને સન્માનનીય વડીલ હાથીદાદાને બોલાવ્યા અને માંડીને બધી વાત કરી. હાથીદાદાએ કહ્યું કે, મહારાજ ! આપણા સુંદરવનનું લાકડું બહુ જ મજબૂત અને ઇમારતી હોવાથી આપણા બાપદાદાના સમયથી જ આ વાત સહુને ખબર છે કે, વૃક્ષો કપાય છે. પરંતુ જેટલાં વૃક્ષો દર વર્ષે કપાય છે તેના કરતાં અનેકગણાં વધારે નવાં વૃક્ષો ઊગે પણ છે અને જે કઠિયારાઓ વૃક્ષો કાપીને લઈ જતા હતા તે પણ મોટા ભાગે સૂકાં જ વૃક્ષો હોય તે ખાસ જોતા હતા. એટલે આજ લગી તો આ વાત ચિંતાનું કારણ બની નહોતી. આજે વળી અચાનક શું થયું તે તો જાણવું પડે...!